b"\n_START_ARTICLE_\nCol\xc3\xbambia (ball)\n_START_PARAGRAPH_\nLa col\xc3\xbambia \xc3\xa9s un g\xc3\xa8nere musical cub\xc3\xa0 d'origen rural (Matanzas, 1886-1890) que forma part de l'anomenat cicle de la rumba._NEWLINE_El comp\xc3\xa0s \xc3\xa9s de 2/4 i l'accent musical se situa al final de la frase. L'estructura del tema \xc3\xa9s la mateixa que la d'altres modalitats de la rumba i presenta dues parts ben definides: la cantada i el capetillo, o part ballada. Quan arriba la part ballada, l'executant demana perm\xc3\xads per sortir a la pista i, despr\xc3\xa9s de saludar els tambors, fa gala de la seua habilitat dansaire amb un seguit de passos acrob\xc3\xa0tics i filigranes. M\xc3\xa9s tard, un altre ballador el substituir\xc3\xa0 i intentar\xc3\xa0 superar els seus pasillos._NEWLINE_El moviment del ballador neix del joc entre la cama i les espatlles, recull mim\xc3\xa8tic de borratxos, coixos, boxadors o talladors de canya de sucre, i tendeix a conservar la posici\xc3\xb3 erecta, ja que moltes vegades mant\xc3\xa9 en equilibri sobre el cap un got o una ampolla amb beguda. El ball \xc3\xa9s r\xc3\xa0pid per\xc3\xb2 assentat i \xc3\xa9s executat nom\xc3\xa9s per homes, que estableixen un di\xc3\xa0leg improvisat amb els tocs de timbal i una controv\xc3\xa8rsia r\xc3\xadtmica amb el quinto, que subratlla els seus moviments. En alguns llocs del camp, els balladors empren matxets o ganivets que arriben a lligar-se als peus i que representen el gall en la imaginaci\xc3\xb3 popular._NEWLINE_L'instrumental est\xc3\xa0 format per percutors amb pegats de cuir, g\xc3\xbciros i elements xilof\xc3\xb2nics."